b'\n_START_ARTICLE_\nTorii\n_START_PARAGRAPH_\nTorii (jap. \xe9\xb3\xa5\xe5\xb1\x85\xe3\x83\xbb\xe9\xb3\xa5\xe6\xa0\x96\xe3\x83\xbb\xe9\xb6\x8f\xe6\xa0\x96, kirjaimellisesti \xe2\x80\x9dlinnun orsi\xe2\x80\x9d) on perinteinen japanilainen portti, joka rakennetaan useimmiten \xc5\xa1intolaisen pyh\xc3\xa4k\xc3\xb6n sis\xc3\xa4\xc3\xa4nk\xc3\xa4ynnille tai pyh\xc3\xa4k\xc3\xb6n alueelle. Se toimii merkkin\xc3\xa4 siirtymisest\xc3\xa4 pyh\xc3\xa4st\xc3\xa4 maailmasta profaaniin, maalliseen maailmaan. Sis\xc3\xa4\xc3\xa4nk\xc3\xa4ynnill\xc3\xa4 sijaitseva torii on yleens\xc3\xa4 helpoin tapa tunnistaa \xc5\xa1intolainen pyh\xc3\xa4kk\xc3\xb6, ja japanilaisissa kartoissa pyh\xc3\xa4kk\xc3\xb6j\xc3\xa4 edustaakin pieni torii-symboli. Toriit ovat kuitenkin my\xc3\xb6s yleinen n\xc3\xa4ky buddhalaisissa temppeleiss\xc3\xa4, joissa ne seisovat temppelin oman pyh\xc3\xa4k\xc3\xb6n (jap. \xe9\x8e\xae\xe5\xae\x88\xe7\xa4\xbe, chinjusha, \xe2\x80\x9dsuojeluspyh\xc3\xa4kk\xc3\xb6\xe2\x80\x9d) sis\xc3\xa4\xc3\xa4nk\xc3\xa4ynnill\xc3\xa4. N\xc3\xa4m\xc3\xa4 pyh\xc3\xa4k\xc3\xb6t ovat yleens\xc3\xa4 hyvin pieni\xc3\xa4._NEWLINE_Ensimm\xc3\xa4iset toriit rakennettiin Japaniin viimeist\xc3\xa4\xc3\xa4n Heian-kauden keskivaiheilla, sill\xc3\xa4 ne mainitaan vuonna 922 kirjoitetussa tekstiss\xc3\xa4. Varhaisin j\xc3\xa4ljell\xc3\xa4 oleva kivinen torii on rakennettu 1100-luvulla, ja se kuuluu Hachiman-pyh\xc3\xa4k\xc3\xb6lle Yamagatan prefektuurissa. Vanhin olemassa oleva puinen torii on vuonna 1535 rakennettu ry\xc5\x8dbu-tyylinen torii Kub\xc5\x8d Hachimanin pyh\xc3\xa4k\xc3\xb6ss\xc3\xa4 Yamanashin prefektuurissa._NEWLINE_Toriit rakennettiin perinteisesti puusta tai kivest\xc3\xa4, mutta nyky\xc3\xa4\xc3\xa4n niiden rakentamiseen voidaan k\xc3\xa4ytt\xc3\xa4\xc3\xa4 my\xc3\xb6s betonia, kuparia, ruostumatonta ter\xc3\xa4st\xc3\xa4 tai muita materiaaleja. Ne j\xc3\xa4tet\xc3\xa4\xc3\xa4n yleens\xc3\xa4 joko maalaamatta tai maalataan kirkkaanpunaisiksi mustaa yl\xc3\xa4palkkia lukuun ottamatta. Inari-pyh\xc3\xa4k\xc3\xb6ill\xc3\xa4 on tyypillisesti useita torii-portteja. Liike-el\xc3\xa4m\xc3\xa4ss\xc3\xa4 menestynyt ihminen lahjoittaa usein toriin pyh\xc3\xa4k\xc3\xb6lle osoittaakseen kiitollisuutensa. Kioton Fushimi Inari-taishassa on tuhansia t\xc3\xa4m\xc3\xa4ntyyppisi\xc3\xa4 toriita, joihin on jokaiseen kaiverrettu lahjoittajan nimi.\n_START_SECTION_\nToriin merkitys ja k\xc3\xa4ytt\xc3\xb6\n_START_PARAGRAPH_\nToriin tarkoitus on olla merkki siirtymisest\xc3\xa4 pyh\xc3\xa4lle alueelle. \xc5\xa0intolaiselle pyh\xc3\xa4k\xc3\xb6lle johtavan tien (sand\xc5\x8d) varrella on t\xc3\xa4m\xc3\xa4n vuoksi l\xc3\xa4hes aina yksi tai useampi torii, ja ne ovatkin yleens\xc3\xa4 helpoin tapa erottaa pyh\xc3\xa4kk\xc3\xb6 buddhalaisesta temppelist\xc3\xa4. Jos sand\xc5\x8d kulkee useamman toriin alitse, niist\xc3\xa4 ensimm\xc3\xa4ist\xc3\xa4 kutsutaan nimell\xc3\xa4 ichi no torii (jap. \xe4\xb8\x80\xe3\x81\xae\xe9\xb3\xa5\xe5\xb1\x85, \xe2\x80\x9densimm\xc3\xa4inen torii\xe2\x80\x9d). Seuraavia toriita l\xc3\xa4hemp\xc3\xa4n\xc3\xa4 pyh\xc3\xa4kk\xc3\xb6\xc3\xa4 kutsutaan yleens\xc3\xa4 nimill\xc3\xa4 ni no torii (jap. \xe4\xba\x8c\xe3\x81\xae\xe9\xb3\xa5\xe5\xb1\x85, \xe2\x80\x9dtoinen torii\xe2\x80\x9d) ja san no torii (jap. \xe4\xb8\x89\xe3\x81\xae\xe9\xb3\xa5\xe5\xb1\x85, \xe2\x80\x9dkolmas torii\xe2\x80\x9d). Syvemm\xc3\xa4ll\xc3\xa4 pyh\xc3\xa4k\xc3\xb6n alueella voi olla viel\xc3\xa4 muita toriita, jotka kertovat kasvavasta pyhyydest\xc3\xa4 l\xc3\xa4hestytt\xc3\xa4ess\xc3\xa4 pyh\xc3\xa4k\xc3\xb6n syd\xc3\xa4nt\xc3\xa4 (honden). \xc5\xa0intolaisten pyh\xc3\xa4kk\xc3\xb6jen ja Japanin keisarihuoneen v\xc3\xa4lisen l\xc3\xa4heisen suhteen vuoksi my\xc3\xb6s jokaisen keisarin haudan edess\xc3\xa4 on torii._NEWLINE_Toriita k\xc3\xa4ytet\xc3\xa4\xc3\xa4n usein my\xc3\xb6s Japanin buddhalaisessa arkkitehtuurissa. Niinkin huomattavan temppelin kuin Osakan Shitenn\xc5\x8d-jin, jonka perusti vuonna 593 Sh\xc5\x8dtoku Taishi ja joka on maan vanhin valtion rakentama buddhalainen temppeli, p\xc3\xa4\xc3\xa4sis\xc3\xa4\xc3\xa4nk\xc3\xa4ynnill\xc3\xa4 on torii-portti. (Alkuper\xc3\xa4inen puinen torii paloi vuonna 1294, jolloin se korvattiin kivisell\xc3\xa4 portilla.) Monissa buddhalaissa temppeleiss\xc3\xa4 on yksi tai useampi temppelin suojeluskamille omistettu pyh\xc3\xa4kk\xc3\xb6, jonka sis\xc3\xa4\xc3\xa4nk\xc3\xa4ynnill\xc3\xa4 on torii._NEWLINE_Benzaiten on japanilainen synkreettinen jumalatar, jonka juuret ovat hindulaisessa Sarasvat\xc4\xab-jumalassa ja jossa yhdistyy sek\xc3\xa4 \xc5\xa1intolaisia ett\xc3\xa4 buddhalaisia piirteit\xc3\xa4. T\xc3\xa4m\xc3\xa4n vuoksi Benzaitenille omistettuja halleja on rakennettu sek\xc3\xa4 pyh\xc3\xa4k\xc3\xb6ihin ett\xc3\xa4 temppeleihin, ja molemmissa tapauksissa hallin edess\xc3\xa4 seisoo torii. Jumalatar itse kuvataan joskus torii p\xc3\xa4\xc3\xa4ns\xc3\xa4 p\xc3\xa4\xc3\xa4ll\xc3\xa4. Yamabushit, japanilaiset vuoriaskeetikot, joita on pidetty pitk\xc3\xa4\xc3\xa4n taitavina yliluonnollisilla voimilla varustettuina sotureina, k\xc3\xa4ytt\xc3\xa4v\xc3\xa4t joskus symbolinaan toriita._NEWLINE_Toriita k\xc3\xa4ytet\xc3\xa4\xc3\xa4n my\xc3\xb6s joskus Japanin symbolina ei-uskonnollisissa yhteyksiss\xc3\xa4. Se on esimerkiksi Yhdysvaltain 101. maahanlaskudivisioonan 187. jalkav\xc3\xa4kirykmentin ja muiden Japanissa olevien Yhdysvaltain joukkojen tunnus.\n_START_SECTION_\nTorii-tyypit\n_START_PARAGRAPH_\nRakenteellisesti yksinkertaisin torii-tyyli on shime-torii tai ch\xc5\xabren-torii (jap. \xe6\xb3\xa8\xe9\x80\xa3\xe9\xb3\xa5\xe5\xb1\x85). Se on luultavasti yksi vanhimmista torii-tyypeist\xc3\xa4 ja koostuu kahdesta pylv\xc3\xa4\xc3\xa4st\xc3\xa4, joiden v\xc3\xa4liin on sidottu pyh\xc3\xa4 shimenawa-k\xc3\xb6ysi._NEWLINE_Kaikki muut toriit voidaan jakaa kahteen eri perheeseen: shinmei-perheeseen (jap. \xe7\xa5\x9e\xe6\x98\x8e\xe7\xb3\xbb) ja my\xc5\x8djin-perheeseen (jap. \xe7\xa5\x9e\xe6\x98\x8e\xe7\xb3\xbb). Ensimm\xc3\xa4isen perheen porteissa on vain suoria puuosia, toisen perheen porteissa sek\xc3\xa4 suoria ett\xc3\xa4 k\xc3\xa4yri\xc3\xa4 puuosia.\n_START_SECTION_\nShinmei-torii\n_START_PARAGRAPH_\nShinmei-torii (jap. \xe7\xa5\x9e\xe6\x98\x8e\xe9\xb3\xa5\xe5\xb1\x85), joka on antanut nimens\xc3\xa4 koko torii-perheelle, koostuu ainoastaan vaakapalkista (kasagi) ja kahdesta pilarista (hashira), joita yhdist\xc3\xa4\xc3\xa4 sidepalkki (nuki). Yksinkertaisimmassa muodossaan kaikki sen nelj\xc3\xa4 osaa ovat py\xc3\xb6reit\xc3\xa4, eik\xc3\xa4 pilareilla ole kallistusta. Kun nuki on leikkaukseltaan neli\xc3\xb6m\xc3\xa4inen, porttia kutsutaan nimell\xc3\xa4 yasukuni-torii Tokion Yasukuni-jinjan mukaan. T\xc3\xa4m\xc3\xa4n uskotaan olevan vanhin torii-tyyli.\n_START_SECTION_\nIse-torii\n_START_PARAGRAPH_\nIse-torii (jap. \xe4\xbc\x8a\xe5\x8b\xa2\xe9\xb3\xa5\xe5\xb1\x85) on torii-tyyppi, jota k\xc3\xa4ytet\xc3\xa4\xc3\xa4n vain Isen pyh\xc3\xa4k\xc3\xb6ss\xc3\xa4 Mien prefektuurissa. T\xc3\xa4st\xc3\xa4 syyst\xc3\xa4 portteja kutsutaan my\xc3\xb6s nimell\xc3\xa4 jing\xc5\xab-torii, joka tulee Isen pyh\xc3\xa4k\xc3\xb6n virallisesta japaninkielisest\xc3\xa4 nimest\xc3\xa4 (jap. \xe7\xa5\x9e\xe5\xae\xae, Jing\xc5\xab)._NEWLINE_Toriista on kaksi erilaista muotoa. Yleisin muistuttaa eritt\xc3\xa4in paljon shinmei-toriita, mutta sen pilarit kallistuvat hieman sis\xc3\xa4\xc3\xa4np\xc3\xa4in ja sen nuki pysyy paikoillaan kiilojen (kusabi) avulla. Kasagin leikkaus on viisikulmion muotoinen. Kasagin p\xc3\xa4\xc3\xa4t ovat hieman keskiosaa paksummat, mink\xc3\xa4 vuoksi se n\xc3\xa4ytt\xc3\xa4\xc3\xa4 kaareutuvan yl\xc3\xb6sp\xc3\xa4in. Kaikki t\xc3\xa4m\xc3\xa4ntyyppiset toriit on rakennettu 1300-luvun j\xc3\xa4lkeen._NEWLINE_Toinen tyyppi muistuttaa ensimm\xc3\xa4ist\xc3\xa4, mutta siin\xc3\xa4 on my\xc3\xb6s toissijainen, neli\xc3\xb6n muotoinen vaakapalkki (shimaki) viisikulmaisen kasagin alapuolella._NEWLINE_T\xc3\xa4m\xc3\xa4 torii-tyyli ja shinmei-torii-tyyli yleistyiv\xc3\xa4t 1900-luvun alussa valtio\xc5\xa1intolaisuuden aikaan, koska niit\xc3\xa4 pidettiin vanhimpina ja arvokkaimpina tyylein\xc3\xa4.\n_START_SECTION_\nKasuga-torii\n_START_PARAGRAPH_\nKasuga-torii (jap. \xe6\x98\xa5\xe6\x97\xa5\xe9\xb3\xa5\xe5\xb1\x85) on kuin my\xc5\x8djin-torii, mutta sen ylimm\xc3\xa4t vaakapalkit ovat suoria. Tyyli on saanut nimens\xc3\xa4 Kasuga-taishan ichi-no-toriilta (jap. \xe4\xb8\x80\xe3\x81\xae\xe9\xb3\xa5\xe5\xb1\x85) eli p\xc3\xa4\xc3\xa4toriilta._NEWLINE_Pilareilla on kallistus ja ne kapenevat hiukan yl\xc3\xb6sp\xc3\xa4in. Nuki ulottuu pilarien sivuille ja sit\xc3\xa4 pit\xc3\xa4v\xc3\xa4t paikoillaan kusabit pilarien molemmilla puolilla. T\xc3\xa4m\xc3\xa4 torii oli ensimm\xc3\xa4inen, joka maalattiin Kasuga-taishassa kirkkaanpunaiseksi ja johon lis\xc3\xa4ttiin shimaki.\n_START_SECTION_\nHachiman-torii\n_START_PARAGRAPH_\nHachiman-torii (jap. \xe5\x85\xab\xe5\xb9\xa1\xe9\xb3\xa5\xe5\xb1\x85) on l\xc3\xa4hes samanlainen kuin kasuga-torii, mutta sen kahden ylimm\xc3\xa4n palkin p\xc3\xa4iss\xc3\xa4 on viisto. Sit\xc3\xa4 alettiin k\xc3\xa4ytt\xc3\xa4\xc3\xa4 Heian-kaudella. Torii on saanut nimens\xc3\xa4 siit\xc3\xa4, ett\xc3\xa4 sit\xc3\xa4 k\xc3\xa4ytet\xc3\xa4\xc3\xa4n usein Hachiman-pyh\xc3\xa4k\xc3\xb6iss\xc3\xa4.\n_START_SECTION_\nKashima-torii\n_START_PARAGRAPH_\nKashima-torii (jap. \xe9\xb9\xbf\xe5\xb3\xb6\xe9\xb3\xa5\xe5\xb1\x85) on shinmei-torii, jossa ei ole kallistusta mutta jossa on kusabit ja pilarien sivuille ulottuva nuki. Se on saanut nimens\xc3\xa4 Kashima-jing\xc5\xablta Ibarakin prefektuurissa.\n_START_SECTION_\nKuroki-torii\n_START_PARAGRAPH_\nKuroki-torii (jap. \xe9\xbb\x92\xe6\x9c\xa8\xe9\xb3\xa5\xe5\xb1\x85) on shinmei-torii, joka on rakennettu kuorimattomasta puusta. Koska t\xc3\xa4m\xc3\xa4ntyyppinen torii t\xc3\xa4ytyy rakentaa uudestaan joka kolmas vuosi, se on harvinaistumassa. \xe2\x80\x9dPahamaineisin\xe2\x80\x9d esimerkki on Nonomiya-jing\xc5\xab Kiotossa. Pyh\xc3\xa4k\xc3\xb6ss\xc3\xa4 on nykyisin torii, joka on tehty puuta muistuttavasta keinotekoisesta materiaalista.\n_START_SECTION_\nShiromaruta-torii\n_START_PARAGRAPH_\nShiromaruta-torii (jap. \xe7\x99\xbd\xe4\xb8\xb8\xe5\xa4\xaa\xe9\xb3\xa5\xe5\xb1\x85) tai shiroki-torii (jap. \xe7\x99\xbd\xe6\x9c\xa8\xe9\xb3\xa5\xe5\xb1\x85) on shinmei-torii, joka on rakennettu kuorituista tukeista. T\xc3\xa4m\xc3\xa4ntyyppist\xc3\xa4 toriita k\xc3\xa4ytet\xc3\xa4\xc3\xa4n kaikkien Japanin keisarien haudoilla.\n_START_SECTION_\nMihashira-torii\n_START_PARAGRAPH_\nMihashira-torii tai mitsubashira-torii (jap. \xe4\xb8\x89\xe6\x9f\xb1\xe9\xb3\xa5\xe5\xb1\x85, \xe2\x80\x9dkolmipilarinen torii\xe2\x80\x9d), my\xc3\xb6s sankaku-torii (jap. \xe4\xb8\x89\xe8\xa7\x92\xe9\xb3\xa5\xe5\xb1\x85), on torii-tyyppi, joka lienee muodostunut kolmen erillisen toriin yhteenliittym\xc3\xa4st\xc3\xa4. Jotkut ajattelevat, ett\xc3\xa4 sen rakensivat varhaiset japanilaiset kristityt edustamaan pyh\xc3\xa4\xc3\xa4 kolminaisuutta.\n_START_SECTION_\nMy\xc5\x8djin-perhe\n_START_PARAGRAPH_\nMy\xc5\x8djin-perheen torii-porteille luonteenomaista on kaareutuva yl\xc3\xa4palkki.\n_START_SECTION_\nMy\xc5\x8djin-torii\n_START_PARAGRAPH_\nMy\xc5\x8djin-torii (jap. \xe6\x98\x8e\xe7\xa5\x9e\xe9\xb3\xa5\xe5\xb1\x85) on selv\xc3\xa4sti yleisin torii-tyyli. Sen yl\xc3\xa4palkit (kasagi ja shimaki) kaareutuvat hieman yl\xc3\xb6sp\xc3\xa4in. Kusabit ovat l\xc3\xa4sn\xc3\xa4. My\xc5\x8djin-torii voidaan rakentaa puusta, kivest\xc3\xa4, betonista tai muista materiaaleista ja maalata kirkkaanpunaiseksi tai j\xc3\xa4tt\xc3\xa4\xc3\xa4 maalaamatta.\n_START_SECTION_\nNakayama-torii\n_START_PARAGRAPH_\nNakayama-torii (jap. \xe4\xb8\xad\xe5\xb1\xb1\xe9\xb3\xa5\xe5\xb1\x85) on saanut nimens\xc3\xa4 Nakayama-jinjalta Okayaman prefektuurissa. Se on k\xc3\xa4yt\xc3\xa4nn\xc3\xb6ss\xc3\xa4 my\xc5\x8djin-torii, jonka nukit eiv\xc3\xa4t ulotu pilarien sivuille ja jonka yl\xc3\xa4palkit ovat tavallista kaarevampia. Alkuper\xc3\xa4inen Nakayaman pyh\xc3\xa4k\xc3\xb6lle rakennettu torii on yhdeks\xc3\xa4n metri\xc3\xa4 korkea ja pystytettiin vuonna 1791.\n_START_SECTION_\nDaiwa-torii tai Inari-torii\n_START_PARAGRAPH_\nDaiwa-torii (jap. \xe5\xa4\xa7\xe8\xbc\xaa\xe9\xb3\xa5\xe5\xb1\x85) tai Inari-torii (jap. \xe7\xa8\xb2\xe8\x8d\xb7\xe9\xb3\xa5\xe5\xb1\x85) on my\xc5\x8djin-torii, joiden pilarien yl\xc3\xa4osassa on daiwa-nimiset renkaat. Nimi \xe2\x80\x9dInari-torii\xe2\x80\x9d tulee siit\xc3\xa4, ett\xc3\xa4 kirkkaanpunaiset daiwa-toriit tapaavat olla yleisi\xc3\xa4 Inari-pyh\xc3\xa4k\xc3\xb6ill\xc3\xa4, mutta kuuluisan Fushimi Inari-taishankaan alueella kaikki toriit eiv\xc3\xa4t edusta t\xc3\xa4t\xc3\xa4 tyyli\xc3\xa4. Tyyli syntyi Heian-kauden loppupuolella.\n_START_SECTION_\nSann\xc5\x8d-torii\n_START_PARAGRAPH_\nSann\xc5\x8d-torii (jap. \xe5\xb1\xb1\xe7\x8e\x8b\xe9\xb3\xa5\xe5\xb1\x85) on my\xc5\x8djin-torii, jonka yl\xc3\xa4palkkien p\xc3\xa4\xc3\xa4ll\xc3\xa4 on harjakatto. Paras esimerkki t\xc3\xa4llaisesta toriista on Hiyoshi-taishan pyh\xc3\xa4k\xc3\xb6ll\xc3\xa4 Biwaj\xc3\xa4rven l\xc3\xa4hell\xc3\xa4.\n_START_SECTION_\nMiwa-torii\n_START_PARAGRAPH_\nMiwa-torii (jap. \xe4\xb8\x89\xe8\xbc\xaa\xe9\xb3\xa5\xe5\xb1\x85), my\xc3\xb6s sank\xc5\x8d-torii (jap. \xe4\xb8\x89\xe5\x85\x89\xe9\xb3\xa5\xe5\xb1\x85, \xe2\x80\x9dkolmen valon torii\xe2\x80\x9d) tai mitsu-torii (jap. \xe4\xb8\x89\xe9\xb3\xa5\xe5\xb1\x85, \xe2\x80\x9dkolmoistorii\xe2\x80\x9d), koostuu kolmesta vierekk\xc3\xa4isest\xc3\xa4 my\xc5\x8djin-toriista, joiden pilareilla ei ole kallistusta. Siin\xc3\xa4 saattaa olla ovet tai ei. Kuuluisin esimerkki on Naran \xc5\x8cmiwa-jinjan pyh\xc3\xa4k\xc3\xb6ll\xc3\xa4, jolta se on saanut nimens\xc3\xa4.\n_START_SECTION_\nRy\xc5\x8dbu-torii\n_START_PARAGRAPH_\nRy\xc5\x8dbu-torii (jap. \xe4\xb8\xa1\xe9\x83\xa8\xe9\xb3\xa5\xe5\xb1\x85), my\xc3\xb6s yotsuashi-torii (jap. \xe5\x9b\x9b\xe8\x84\x9a\xe9\xb3\xa5\xe5\xb1\x85, \xe2\x80\x9dnelijalkainen torii\xe2\x80\x9d), gongen-torii (jap. \xe6\xa8\xa9\xe7\x8f\xbe\xe9\xb3\xa5\xe5\xb1\x85) tai chigobashira-torii (jap. \xe7\xa8\x9a\xe5\x85\x90\xe6\x9f\xb1\xe9\xb3\xa5\xe5\xb1\x85), on daiwa-torii, jonka pilarit on tuettu molemmilta puolilta neli\xc3\xb6m\xc3\xa4isten paalujen avulla. Torii on saanut nimens\xc3\xa4 siit\xc3\xa4, ett\xc3\xa4 se on yhdistetty pitk\xc3\xa4\xc3\xa4n buddhalaisvaikutteiseen \xc5\xa1intolaiseen suuntaukseen ry\xc5\x8dbu-shint\xc5\x8dhon. Kuuluisa vedest\xc3\xa4 nouseva torii Itsukushima-jinjan pyh\xc3\xa4k\xc3\xb6ll\xc3\xa4 on ry\xc5\x8dbu-torii.\n_START_SECTION_\nHizen-torii\n_START_PARAGRAPH_\nHizen-torii (jap. \xe8\x82\xa5\xe5\x89\x8d\xe9\xb3\xa5\xe5\xb1\x85) on erikoinen torii-tyyppi, jonka kasagi on py\xc3\xb6ristetty ja jonka pilarit levenev\xc3\xa4t alasp\xc3\xa4in. Alla olevassa galleriassa oleva esimerkki on Chiriku Hachiman-g\xc5\xabn pyh\xc3\xa4k\xc3\xb6n p\xc3\xa4\xc3\xa4torii Sagan prefektuurissa.\n_START_SECTION_\nShinmei-perheen toriita\n_START_PARAGRAPH_\nShinmei-toriille ja sen eri muodoille luonteenomaista ovat suorat yl\xc3\xa4palkit.\n_START_SECTION_\nMy\xc5\x8djin-perheen toriita\n_START_PARAGRAPH_\nMy\xc5\x8djin-toriille ja sen eri muodoille luonteenomaista ovat kaareutuvat yl\xc3\xa4palkit.'